На основу члана 119. став 1. тачка 1) Закона о основама система образовања и васпитања («Службени гласник РС «, бр. 88/2017, 27/2018-други закон, 10/2019, 6/2020 и 129/2021 у даљем тексту: Закон), Правилника о обављању друштевно – корисног, односно хуманитарног рада («Службени гласник РС» број 68/2018) , Правилника о поступању установе у случају сумње или утврђеног дискриминаторног понашања и вређања угледа части или достојанства личности («Службени гласник РС», број 65/2018), Правилник о протоколу поступања у установи у одговору на насиље, злостављање и занемаривање («Службени гласник РС» број 46/2019 и 104/2020) члана 32. став 1. тачка 1., члана 70. став 1. тачка 1), члана 370 и члана386. Статута Основне школе „Бата Булић“Петровац на Млави број: 1568 од 04.07.2022. године ( у даљем тексту: Школа), Школски одбор Основне школе „Бата Булић“ Петровац на Млави у Петровцу на Млави на седници од 04.07.2022. године, донео је

**ПРАВИЛНИК О ВАСПИТНОЈ, ВАСПИТНО-ДИСЦИПЛИНСКОЈ И МАТЕРИЈАЛНОЈ**

**ОДГОВОРНОСТИ УЧЕНИКА**

**ОСНОВНЕ ШКОЛЕ „БАТА БУЛИЋ“ПЕТРОВАЦ НА МЛАВИ**

 **I**  **ОСНОВНЕ ОДРЕДБЕ**

**Члан 1.**

 Правилником о васпитној, васпитно-дисциплинској и материјалној одговорности ученика ( у даљем тексту:Правилник), уређују се обавезе и одговорност ученика, васпитни рад са ученицима, повреде обавеза и повреде забрана, васпитно-дисциплински поступак, васпитне и васпитно-дисциплинске мере, надлежност за изрицање мера, обављање друштвено-корисног, односно хуманитарног рада, правна заштита ученика и материјална одговорност ученика Основне школе“Бата Булић“Петровац на Млави у Петровцу на Млави ( у даљем тексту:ученик).

 У складу са Законом и овим Правилником, ученик може да одговара за лакшу повреду обавеза, за тежу повреду обавеза и за повреду забране из члана 8.15. и 17. Правилника.

 Термини изражени у овом Правилнику у граматичком мушком роду подразумевају природни женски и мушки род лица на која се односе.

 **II** **ВАСПИТНА И ВАСПИТНО-ДИСЦИПЛИНСКА ОДГОВОРНОСТ УЧЕНИКА**

**1. Обавезе ученика**

**Члан 2.**

У остваривању права и обавеза ученик не сме да угрожава друге у остваривању њихових права.

Обавезе ученика су да:

 1. да се придржавају Правила, одредбе о кућном реду и других општих аката Школе у просторијама Школе и школском дворишту, на другом месту на којем се изводи образовно-вас­пит­ни рад, као и на путу између куће и Школе;

 2. да се придржавју одлука органа Школе;

 3. да постуупају по налогу директора, помоћника директора, наставника и стручног сарадника,

 4. да поштују забране дискриминације, насиља, злостављања и занемаривања и страначког организовања и деловања;

 5. да се уздржавају од свих облика дискриминације;

 6. да се уздржавају од дигиталног насиља;

 7. да не вређају углед, част и достојанство других ученика и запослених;

 8. да се за решавање проблема у односима са другим ученицима, запосленима, родитељима или трећим лицима обраћају дежурном наставнику или одељењ­ском ста­решини, а по потреби и другим лицима запосленим у Школи;

 9. да редовно похађају наставу и друге облике образовно-васпитног рада и да уредно извршавају своје школске обавезе;

 10. да не касне на наставу нити на друге облике образовно-васпитног рада;

 11. да савесно раде на усвајању знања, вештина и вредносних ставова пропи­са­них Школским програмом;

 12. да прате сопствени напредак и да извештавају о томе наставнике и родите­ље;

 13. у поступку оцењивања покажу своје стварно знање без коришћења разних облика преписивања и других недозвољених облика помоћи;

 14. да не ометају извођење наставе и да не напуштају час или други облик образовно-васпитног рада без претходног одобрења наставника;

 15. да у Школу долазе уредни, са пристојним фризурама, да се пристојно одевају;

 16. да чувају имовину Школе и чистоћу и естетски изглед школских просто­ри­ја и школског дворишта;

 17.да чувају цвеће и друго зеленило од оштећења или уништења;

 18. да се старају о очувању животне средине и да се понашају у складу с пра­ви­лима еколошке етике;

 19. да се дисциплиновано понашају у учионици и другим просторијама Школе за време трајања наставе, других облика образовно-васпитног рада, испита, културних, спортских и других активности;

 20. да о својим евентуалним ускраћеним правима и потребама треба најпре да обавесте свог одељенског старешину, педагога, психолога или директора Школе;

 21. да поздраве наставно и друго особље Школе, како у згради, тако и ван зграде;

 22. да се уздржавају од уношења било каквих измена у школској евиденцији;

 23. да за време образовно-васпитног рада поштују забрану употребе мобилног телефона и свих других средстава којима се може ометати рад;

 24. да се уздржавају од изражавања националне, расне и верске нетрпељивос­ти;

 25. да се уздржавају од понашања којим се чине лакше и тешке повреде обавеза и повреде забране;

 26. да поштују личност других ученика, наставника и осталих запослених у Шко­ли;

 27. да се уљудно понашају према другим ученицима, запосленима у Школи, родитељима ученика и трећим лицима;

 28. да у згради Школе нити у школском дворишту, за време обављања обра­зов­но-васпитног рада ван зграде Школе и школског дворишта, као ни на путу између куће и Школе, не носе оружје или друга опасна средства којима се може угрозити жи­вот и тело ученика, запослених, родитеља и трећих лица или се може нанети мате­ријална штета;

 29. да се уздржавају од употребе дувана, алкохола, наркотичких и сличних средстава и од подстрекавања других ученика на такву употребу;

 30. да се уздржавају од изазивања туче и учествовања у тучи, повређивања угледа, части и достојанства других ученика;

 31. да поштују радно времене секретаријата и библиотеке;

 32. да се придржавају свих осталих правила понашања која нису дефинисана овим Правилима а сматрају се пристојним понашањем, и да се уздржавају од чињења свих забрана.

 Ученик, родитељ, односно други законски заступник (у даљем тексту:родитељ), дужан је да у року од осам да­на прав­да изостанак ученика и доставља потпуне и тачне контакт информације.

**2. Васпитни рад са ученицима**

**Члан 3.**

 Са учеником који врши повреду правила понашања у Школи или не поштује одлуке директора или органа Школе, неоправдано изостане са наставе пет часова, односно који својим понашањем угрожава друге у остваривању њихових права, Школа ће уз учешће родитеља, појачати васпитни рад активностима: у оквиру одељенске заједнице, стручним радом одељенског старешине, педагога, психолога, посебних тимова, а када је то неопходно сарађује са одговарајућим установама социјалне, односно здравствене заштите са циљем дефинисања и пружања подршке ученику у вези са променом његовог понашања.
 Све мере за повреду обавезе, односно повреду забране прописане овим Правилником, могу да се изрекну ученику ако је Школа претходно предузела неопходне активности из става 1. овог члана.

 Када предузете неопходне активности из става 1. овог члана доведу до позитивне промене понашања ученика, обуставиће се поступак против ученика, осим ако је учињеном повредом забране из члана 17 Правилника ученик озбиљно угрозио интегритет другог лица.

 Васпитана и васпитно-дисциплинска мера предвиђене Правилником изриче се школској години у којој је учињена повреда обавеза ученика.

 **3.** **Одговорност ученика**

 **Члан 4.**

Ученик подлеже васпитној, васпитно-дисциплинској и материјалној одговорности.

 **Члан 5.**

Ученик може да одговара за:

1) лакшу повреду обавезе, утврђену Статутом Школе ( у даљем тексту:Статут), односно Правилником;

2) тежу повреду обавезе, утврђену Законом или посебним законом;

3) повреду забране из члана 110. - 112. Закона;

4) материјалну штету.

 **Члан 6.**

Приликом утврђивања одговорности ученика треба имати у виду да васпитна,односно васпитно-дисциплинска мера није сама себи циљ, већ да има васпитни и превентивни карактер.

 Васпитне и васпитно-дисциплинске мере изричу се, по правилу, поступно, односно најпре најлакша, а затим тежа мера, осим ако тежина повреде и/или остале околности случаја оправдавају изрицање теже или најтеже мере.

 Када ученик изврши повреду обавезе, односно повреду забране из члана 8. 15. и 17. Правилника, Школа одмах , а најкасније наредног радног дана обавештава родитеља и укључује га у одговарајући поступак.

 Одељењски старешина је дужан да води рачуна о поступности у изрицању васпитних и васпитно-дисциплинских мера.

**1) Лакше повреде обавеза ученика и васпитне мере**

 **Члан 7.**

 Лакше повреде обавеза ученика утврђене су Статутом.

За лакше повреде обавеза ученик одговара ако је у време извшења обавеза била прописана Статутом.

 Члан 8.

Лакше повреде обавеза ученика су:

1. неоправдано кашњење на наставу или друге облике образовно-васпитног рада;
2. напуштање часа или другог облика образовно-васпитног рада, без одобрења наставника или стручног сарадника,
3. неоправдано изостајање из Школе које не предсзавља тежу повреду обавеза ученика односно неоправдано изостајање из школе од 6 до 25 часова у току школске године;
4. недолично понашање према другим ученицима, запосленима у Школи или трећим лицима у просторијама Школе или школском дворишту, или за време извођења образовно-васпитног рада који се изводи ван њих;
5. ометање извођења наставе или других облика образовно-васпитног рада;
6. изазивање нереда у просторијама Школе и школском дворишту;
7. непоштовање правила понашања, одлука директора и органа Школе;
8. понашање којим угрожава друге у остваривању њихових права;
9. необавештавање родитеља о резултатима учења, владању и непреношење порука одељењског старешине, наставника и стручних сарадника;
10. оштећење школске зграде, просторија, инвентара, инсталација и прибора у Школи - оштећење имовне Школе;
11. неовлашћена употреба или оштећење личних ствари и прибора за рад других ученика и свих запослених у Школи;
12. нарушавање естетског изгледа просторија Школе и/или школског дворишта;
13. повреда других обавеза које се не сматрају тежом повредом обавезе ученика,
14. понављање насилног понашања, као физичко насиље и злостављање, када васпитни рад није делотворан, а нарочито: ударање чврга, гурање, штипање, гребање, чупање, уједање, саплитање, шутирање,прљање, урушавање ствари;
15. понављање насилног понашања, као психичко насиље и злостављање, када васпитни рад није делотворан, а нарочито: омаловажавање, оговарање, вређање, ругање, називање погрдним именима, псовање, етикетирање, имитирање,"прозивање“;
16. понављање насилног понашања, као социјално насиље и злостављање, када васпитни рад није делотворан, а нарочито:добацивање, подсмевање, искључивање из групе или заједничких активности, фаворизовање на основу различитости, ширење гласиња;
17. понављање насилног понашања, као сексуално насиље и злостављање, када васпитни рад није делотворан, а нарочито: неумесно, са сексуалном поруком добацивање, псовање, ласцивни коментари, ширење прича, етикетирање, секеуално недвосмислена гестикулација;
18. понављање насилног понашања, као насиље и злостављање злоупотребом информационих технологија и других комуникационих програма, када васпитни рад није делотворан, а нарочито:узнемиравајуће позивање, слање узнемиравајућих порука СМС-ом, ММС-ом;

I

1. насилно понашање, као физичко наеиље и злоетављање, када појачани ваепитни рад није делотворан, а нарочито:шамарање, ударање, гажење, цепање одела,“шутке“, затварање, пљување, отимање и уништавање имовине, измицање столице, чупање за уши и коеу;
2. насилно понашање, као психичко насиље и злостављање, када појачани ваепитни рад није делотворан, а нарочито:уцењивање, претње, неправедно кажњавање, забрана комуницирања, искључивање, манипулисање;
3. насилно понашање, као социјално насиље и злостављање, када појачани васпитни рад није делотворан, а нарочито:сплеткарење, ускраћивање пажње од старане групе(игнорисање), неукључивање,неприхватање, манипулисање, искоришћавање;
4. насилно понашање, као сексуално насиље и злостављање, када појачани васпитни рад није делотворан, а нарочито:сексуално додиривање, показивање порнографског материјала, показивање интимних делова тела,свлачење;
5. насилно понашање, као насиље и злостављање злоупотребом информационих технологија, када појачани васпитни рад није делотворан, анарочито: оглашавање снимање и слање видео запиеа,злоупотреба блогова,форума и четовања, снимање камером појединаца против њихове воље, снимање камером насилних сцена, дистрибуирање снимака и слика.

 **Члан 9.**

**Одељењски старешина има обавезу да:**

 - евидентира понашање ученика и поднесе захтев за појачаним васпитним радом са учеником који неоправдано изостане са наставе пет часова,

 - евидентира понашање ученика и опише учињену лакшу повреду/лакше повреде и поднесе захтев за појачаним васпитним радом са учеником,

 - евидентира предузете активности на појачаном васпитном раду са учеником, у складу са чланом 3.Правилника,

 - обавести писаним путем родитеља о пет часова неоправданог изостајања ученика са наставе,

 - обавести писаним путем родитеља ученика који нередовно похађа или је престао да похађа наставу, најкасније два дана од дана престанка похађања наставе,

 - донесе одлуку и изрекне васпитну меру,

 - проследи одлучивање одељењском већу ако су испуњени услови из члана 11. став 1.тачка 3).Правилника,

 - води евиденцију свих активности на обрасцима које прописује Школа,

 **Члан 10.**

Васпитне мере изричу се ученику без вођења васпитно-дисциплинског поступка, у школској години у којој је учињена повреда обавезе.

Васпитне мере изричу се ученику за учињену лакшу повреду обавезе из члана 8.Правилника, а обавезно се изричу за неоправдано изостајање са наставе.

За лакше повреде обавеза ученика из члана 8. став 1. тачка 3) обавезна је поступност у изрицању мера.

 **Члан 11.**

За лакшу повреду обавезе ученика могу се изрећи васпитне мере:

 1)опомена одељењског старешине, - за лакшу повреду обавеза из члана 8.Правилника или

 - неоправдано изостајање са наставе и других облика образовно-васпитног рада од 6 до 10 часова,

2) укор одељенског старешине, - за лакшу повреду обавеза из члана 8.Правилника или за

 - неоправдано изостајање са наставе од 11 до 18 часова,

3) укор одељенског већа, - за лакшу повреду обавеза из члана 8. Правилника или за

 - неоправдано изостајање са наставе од 19 до 25 часова.

За учињену лакшу повреду обавезе ученика, уз изрицање васпитне мере, ученику се може смањити оцена из владања о чему одлучује орган који је изрекао васпитну меру имајући у виду тежину повреде обавезе, последице повреде, околности под којима је повреда учињена, степен одговорности ученика,раније понашање и понашање ученика после учињене повреде, узраст ученика и остале релевантне околности, ценећи релевантне околности у сваком конкретном случају.

 **Члан 12.**

 За учињену лакшу повреду обавеза ученику се одређују активности друштвено-корисног, односно хуманитарног рада прописане Ближим условима о начину, садржаjу, дужини, месту и времену обављања друштвено-корисног, односно хуманитарног рада прописане Правилником о обављању друштвено-корисног, односно хуманитарног рада.

 **Члан 13.**

Опомену и укор одељенског старешине изриче - одељенски старешина.

Укор одељенског већа изриче - одељењско веће.

 **Члан 14.**

Са учеником који учини лакшу повреду обавеза Школа је дужна да појача васпитни рад активностима у оквиру одељенске заједнице, стручним радом одељенског старешине, педагога, психолога, посебних тимова, да сарађује са установама социјалне и здравствене заштите, у циљу промене понашања ученика.

Ако Школа није претходно предузела активности из става 1. овог члана, предузеће их пре изрицања васпитне мере.

**2) Теже повреде обавеза ученика и васпитно-дисциплинске мере**

**Члан 15.**

Теже повреде обавеза ученика прописане су Законом.

За тежу повреду обавезе ученик одговара ако је у време извршења обавеза била прописана Законом. Теже повреде обавеза ученика су:

 1) уништење, оштећење, скривање, изношење, преправка или дописивање података у евиденцији коју води Школа или друга организација, односно орган;

 2) преправка или дописивање података у јавној исправи коју издаје Школа или орган, односно исправи коју изда друга организација;

 3) уништење или крађа имовине Школе, привредног друштва, предузетника, ученика или запосленог;

 4) подстрекавање, помагање, давање ученику и употреба алкохола, дувана, наркотичког средства или психоактивне супстанце;

 5) уношење у Школу или другу организацију оружја или другог предмета којим може да угрози или повреди друго лице;

 6) понашање ученика којим угрожава властиту безбедност или безбедност других ученика, наставника и запослених у Школи и које додводи до њиховог физичког и психичког повређивања;

 7) употреба мобилног телефона, електронског уређаја и другог средства у сврхе којима се угрожавају права других или у сврхе преваре у поступку оцењивања;

 8) неоправдано изостајање са наставе више од 25 часова у току школске године, од чега више од 15 ча­со­ва после пис­аног обавештавања родитеља, односно старатеља од стране Шко­ле;

 9) учестало чињење лакших повреда обавеза у току школске године, под условом да су предузете неопходне мере из члана 3. Правилника ради корекције понашања ученика.

 За повреде тачке 8) и 9) овог члана обавезна је поступност у из­рицању мера.

 Насилно понашање може да буде третирано као тежа повреда обавеза ученика, у зависности од околности (последице, интезитет учесталост, учесници, време, место, начин и друго ), што процењују Тим за заштиту од дискриминације, насиља, злостављања и занемаривања и директор, и то:

 1) физичко насиље и злостављање, а нарочито: туча, дављење, бацање, проузроковање опекотина и других повреда, ускраћивање хране и сна, излагање ниским температурама, напад оружјем,

 2) психичко насиље и злостављање, а нарочито:застрашивање,уцењивање уз озбиљну претњу, изнуђивање новца или ствари, ограничавање кретања, навођење на коришћење наркотичких средстава и психоактивних супстанци, укључивање у деструктивне групе и организације,

 3) социјално насиље и злостављање, а нарочито: претње, изолација, малтретирање групе према појединцу или групи, организовање затворених група (кланова) које има за последицу повређивање других,

 4) сексуално насиље и злостављање, а нарочито:завођење од стране ученика и одраслих, подвођење, злоупотреба положаја, навођење, изнуђивање и принуда на сексуални чин, силовање, инцест,

 5) насиље и злостављање злоупотребом информационих технологија, а нарочито: снимање насилних сцена, дистрибуирање снимака и слика, дечја порнографија.

**Члан 16.**

 За учињену тежу повреду обавезе ученику, по спроведеном васпитно-дисциплинском поступку и утврђивању његове одговорности, изриче се васпитно-дисциплинска мера:

1) укор директора, за тежу повреду обавезе ученика или неоправдано изостајање са наставе од 26 до 35 часова,

2) укор Наставничког већа, за тежу повреду обавезе ученика иле неоправдано изостајање са наставе преко 35 часова.

 За учињену тежу повреду обавезе ученика уз изрицање васпитно-дисциплинске мере, ученику се смањује оцена из владања о чему одлучује орган који је изрекао васпитно-дисциплинску меру имајући у виду тежину повреде обавезе, последице повреде, околности под којима је повреда учињена, степен одговорности ученика, раније понашање и понашање ученика после учињене повреде, узраст ученика и остале релевантне околности, ценећи релевантне околности у сваком конкретном случају.

Ако је ученик учинио више тежих повреда обавеза, односно забрана, изриче се само једна васпитно-дисциплинска мера за све учињене повреде.

 Уз васпитно-дисциплинске мере укор директора и укор наставничког већа, коjе се могу изрећи за учињену тежу повреду обавезе ученика прописане Законом, ученику се одређуjе друштвено-користан, односно хуманитарни рад и спроводи изабрана активност друштвено-корисног, односно хуманитарног рада.

 За учињену тежу повреду обавеза ученику се може изрећи активности друштвено-корисног, односно хуманитарног рада прописане Ближим условима о начину, садржаjу, дужини, месту и времену обављања друштвено-корисног, односно хуманитарног рада из Правилника о обављања друштвено-корисног, односно хуманитарног рада.

 **4) Повреде забране и васпитно-дисциплинске мере**

 **Члан 17.**

Забране за чију повреду одговара ученик су:

 1) забрана дискриминације,

 2) забрана насиља и злостављања

 3) забрана понашања која вређа углед, част и достојанство.

 **Члан 18.**

 У Школи су забрањене дискриминација и дискриминаторно поступање, којим се на посредан или непосредан, отворен или прикривен начин неоправдано прави разлика или неједнако поступа, односно врши пропуштање (искључивање, ограничавање или давање првенства) у односу на лице или групе лица, као и на чланове њихових породица или њима блиска лица на отворен или прикривен начин, а која се заснива на раси, боји коже, прецима, држављанству, статусу мигранта односно расељеног лица, националној припадности или етничком пореклу, језику, верским или политичким убеђењима, полу, родном идентитету, сексуалној орјентацији, имовинском стању, социјалном и културном пореклу, рођењу, генетским особеностима, здравственом стању, сметњи у развоју и инвалидитету, брачном и породичном статусу, осуђиваности, старосном добу, изгледу, чланству у политичким, синдикалним и другим организацијама и другим стварним, односно претпостављеним личним својствима, као и по другим основима утврђеним законом којим се прописује забрана дискриминације, односно другим подзаконским актима који регулишу препознавање облика дискриминације и поступања Школе у случајевима сумњи у дискриминаторно понашање.

 **Члан 19.**

 У Школи је забрањено физичко, психичко, социјално, сексуално, дигитално и свако друго насиље, злостављање и занемаривање запосленог,детета, ученика, одраслог, родитеља односно другог законског заступника или трећег лица у Школи.
 Под насиљем и злостављањем подразумева се сваки облик једанпут учињеног, односно понављаног вербалног или невербалног понашања које има за последицу стварно или потенцијално угрожавање здравља, развоја и достојанства личности детета, ученика и одраслог.
 Под физичким насиљем сматра се: физичко кажњавање детета и ученика или одраслог од стране запосленог, родитеља односно другог законског заступника или трећег лица у Школи; свако понашање које може да доведе до стварног или потенцијалног телесног повређивања детета, ученика,одраслог или запосленог; насилно понашање запосленог према детету, ученику или одраслом, као и ученика и одраслог према другом ученику,одраслом или запосленом.

 Под психичким насиљем сматра се понашање које доводи до тренутног или трајног угрожавања психичког и емоционалног здравља и достојанства.
 Под социјалним насиљем сматра се искључивање детета, ученика и одраслог из групе вршњака и различитих облика активности Школе.
 Сексуалним насиљем и злостављањем сматра се понашање којим се дете и ученик сексуално узнемирава, наводи или приморава на учешће у сексуалним активностима које не жели, не схвата или за које није развојно дорастао или се користи за проституцију, порнографију и друге облике сексуалне експлоатације.
 Дигиталним насиљем и злостављањем сматра се злоупотреба информационо комуникационих технологија која може да има за последицу повреду друге личности и угрожавање достојанства и остварује се слањем порука електронском поштом, смс-ом, ммс-ом, путем веб-сајта (veb site), четовањем, укључивањем у форуме, социјалне мреже и другим облицима дигиталне комуникације.

**Члан 20.**

 У Школи је забрањено свако понашање запосленог према детету, ученику и одраслом; детета, ученика и одраслог према запосленом; родитеља односно другог законског зступника или трећег лица према запосленом; запосленог према родитељу , односно другом законском заступнику; детета, ученика и одраслог према другом детету,ученику и одраслом, којим се вређа углед, част или достојанство.

 Школа ће препознавање забрањеног понашања из става 1. овог члана, као и своје поступање када се посумња или утврди забрањено понашање из става 1. овог члана, извршавати у складу са Правилника о поступању установе у случају сумње или утврђеног дискриминаторног понашања и вређања угледа части или достојанства личности.

 **Члан 21.**

 Ученик одговара за повреду забрана, ако је забрана у време када је повреда учињена била прописана Законом.

 За учињену повреду забране ученику , по спроведеном васпитно-дисциплинском поступку и утврђивању његове одговорности, изриче се васпитно-дисциплинска мера:

 - укор директора, и ученику се смањује оцена из владања на крају првог, односно другог полугодишта због понашања за које је изречена васпитно-дисциплинска мера, која се утврђује имајући у виду учеников однос према обавезама и правилима понашања, нарочито понашања према другим ученицима, запосленима и имовини или

 - укор Наставничког већа, и ученику се смањује оцена из владања на крају првог, односно другог полугодишта због понашања за које је изречена васпитно-дисциплинска мера, која се утврђује имајући у виду учеников однос према обавезама и правилима понашања, нарочито понашања према другим ученицима, запосленима и имовини

 - премештај ученика од петог до осмог разреда у другу основну школу на основу одлуке Наставничког већа Школе, уз сагласност школе у коју прелази, а уз обавештавање родитеља и смањује му се оцена из владања због понашања за које је изречена васпитно-дисциплинска мера, која се утврђује имајући у виду учеников однос према обавезама и правилима понашања, нарочито понашања према другим ученицима, запосленима и имовини.

  **Члан 22.**

 Уз васпитно-дисциплинске мере укор директора и укор наставничког већа, коjе се могу изрећи за учињену повреду забране прописане Законом, ученику се одређуjе друштвено-користан, односно хуманитарни рад и спроводи изабрана активност друштвено-корисног, односно хуманитарног рада.

 За учињену повреду забране прописане Законом ученику се може изрећи активности друштвено-корисног, односно хуманитарног рада прописане Ближим условима о начину, садржаjу, дужини, месту и времену обављања друштвено-корисног, односно хуманитарног рада из Правилника о обављања друштвено-корисног, односно хуманитарног рада.

**III ВАСПИТНО-ДИСЦИПЛИНСКИ ПОСТУПАК**

 **Члан 23.**

 Директор покреће и води васпитно-дисциплински поступак.

 За учињену тежу повреду обавезе ученика директор закључком покреће васпитно-дисциплински поступак најкасније у року од осам дана од дана сазнања, а за учињену повреду забране из члана 110-112.Закона закључком покреће поступа одмах, а најкасније у року од два дана од дана сазнања, о чему одмах, а најкасније наредног радног дана обавештава родитеља.

 Закључак из става 1. овог члана доставља се ученику, односно његовом роди­те­љу, одељењском старешини, стручним сарадницима, односно одгова­ра­јућем стручном тиму.

 **Члан 24.**

Закључак се подноси у писаном облику и садржи податке од утицаја за утврђивање повреде обавезе и одговорности ученика, а нарочито:

1. податке о ученику (име и презиме ученика против кога се покреће дисциплински поступак, датум рођења, пребивалиште, име родитеља, разед и одељење),

 2. опис теже повреде обавеза ученика или повреде забране, време, место и начин извршења повреде и одговарајуће доказе и

 3. назначење одредаба Правилника, односно Закона којим је регулисано да учињено дело предствља тежу повреду обавеза ученика или повреду забране.

 Закључак из става 1. овог члана доставља се, без одлагања а најкасније 8 дана пре дана одређеног за усмену расправу, ученику, роди­те­љу, одељењском старешини, стручним сарадницима, односно одговара­јућем стручном тиму.

 **Члан 25.**

 У васпитно-дисциплинском поступку ученик, уз присуство родитеља,односно другог законског заступника, као и сви остали учесници и сведоци морају бити саслушани и дати писмену изјаву.

 **Члан 26.**

 Позив ученику, родитељу,односно другом законском заступнику као и свим осталим учесницима и сведоцима за одржавање усмене расправе у васпитно-дисциплинском поступки мора се уручити благовремено, а најкасније осам дана пре дана одређеног за одржавање усмене расправе.
  Достављање позива, одлука и других писмена, врши се непосредно уручивањем ученику, родитељу, или препорученом пошиљком преко поште.

 **Члан 27.**

 Уколико се родитељ,односно други законски заступник, који је уредно обавештен, не одазове позиву да присуствује васпитно-дисциплинском поступку, директор Школе поставља одмах, а најкасније наредног радног дана, психолога, односно педагога Школе да заступа интересе ученика у поступку и о томе одмах обавештава центар за социјални рад.

 **Члан 28.**

 Пре почетка расправе, директор Школе утврђује да ли су присутна сва позвана лица.

 Ако није дошао ученик против кога се води поступак, директор Школе ће одложити усмену расправу, одредити нови датум одржавања усмене расправе.

 Уколико се родитељ, односно други законски заступник који је уредно обавештен, не одазове позиву да прсуствује васпитно-дисциплинском поступку, директор Школе поставља одмах, а најкасније наредног радног дана, психолога, односно педагога Школе да заступа инересе ученика у поступку и о томе одмах обавештава центар за социјални рад.

 Уколико су остали учесници и сведоци уредно позвани, а изостанке нису оправдали, расправа се може одржати у њиховом одсуству а директор Школе ће одредити нови рок за њихово саслушање уколико је оно неопходно односно уколико се из списа предмета не може утвдити чињенично стање.

 Приликом одлагања расправе уређује се, ако је могуће, дан и час када ће се расправа наставити.
 **Члан 29.**

 О раду на расправи води се записник, у који се уносе подаци за које директор Школе сматра да су значајни за утврђивање дисциплинске одговорности.

 У записник се уноси који орган води расправу, место и дан одржавања расправе, име и презиме ученика против кога се води поступак, име родитеља односно законског заступника ученика, име браниоца уколико га ученик има и час почетка расправе.

 У записник се уноси исказ ученика ток доказног поступка, имена сведока и вештака који су саслушани и њихови искази, предлози који су стављени и шта је по њима одлучено и друго.

 **Члан 30.**

 Исказ ученика, сведока, браниоца, вештака и осталих учесника у поступку уносе се скраћено, а ако је потребно, поједини делови или цео исказ уноси се у записник дословно.
 На крају се у записник уноси податак када је директор Школе закључио расправу.

 Записник о току вођења васпитно-дисциплинског поступка потписују директор Школе, родитељ односно други законски заступник, родитељи односно други законски заступник малолетних сведока, сведоци, вештаци ( испод својих исказа), записничар.

 **Члан 31.**

 У поступку утврђивања дисциплинске одговорности ученика за тежу повреду обавезе ученика и повреду забране обавезно се доставља извештај о појачаном васпитном раду.

 **Члан 32.**

 Приликом доношења одлуке о изрицању васпитно-дисциплинске мере, морају се узети у обзир све чињенице релевантне за одлучивање.
 Приликом изрицања било које од Законом прописаних мера, према ученику који је учинио тежу повреду обавезе или повреду забране из члана 110-112. Закона, морају се претходно предузети активности појачаног васпитног рада, прописане Законом. Када такве активности доведу до позитивне промене у понашању ученика, поступак против ученика ће се обуставити, изузев ако је повредом забране озбиљно угрожен идентитет другог лица.

 Директор васпитно-дисциплински поступак окончава решењем у року од 30 дана од дана покретања васпитно-дисциплинског поступка.

  **Члан 33.**

 Уколико се у току поступка утврди да ученик није одговоран за повреду обавеза која му се ставља на терет, директор Школе ће обуставити поступак.

 Уколико директор Школе утврди одговорност ученика , приликом доношења одлуке о изрицању васпитно-дисциплинске мере, Наставничко веће или директор Школе- орган који одлучује о мери, имаће у виду тежину повреде обавезе, последице повреде, околности под којима је повреда учињена, степен одговорности ученика, раније понашање и понашање ученика после учињене повреде, узраст ученика и ценећи релевантне околности у сваком конкретном случају*.*

 Решење о изрицању васпитно- дисциплинске мере ученику треба да садржи све саставне делове које садржи решење у управном поступку.

 Решење о изрицању васпитно-дисциплинске мере потписује директор Школе.

 **Члан 34.**

 Решење из члана 32. Правилника доставља се ученику и родитељу,у писаној форми.

1. **Обавезе одељенског старешине у васпитно-дисциплинском поступку**

 **Члан 35.**

 Одељенски старешина је обавезан да увек када постоји сумња да је ученик извршио тежу повреду обавеза ученика односно повреду забране појача васпитни рад са описом понашања ученика који указује на учињену повреду обавеза ученика и захтев за покретање васпитно –дисциплинског поступка и предаје их педагогу/психологу/секретару ради овере.

 Одељењски старешина у покренутом васпитно-дисциплинском поступку, поред обавезе из става 2.овог члана, обавезан је да:

 1) предузме посебне активности појачаног васпитног рада, својим стручним радом и у оквиру одељењске заједнице и у сарадњи са стручним сарадницима, тимовима у Школи а по потреби и установама социјалне, односно здравствене заштите, које су усмерене на промену понашања ученика,

 2) извештај о предузетим активностима појачаног васпитног рада доносе педагогу/психологу/секретару ради овере и акт преда директору,

 3) присуствује и учествује у усменој расправи,

 4) комплетну документацију о спроведеном васпитном и васпитно-дисциплинском поступку достави педагогу/психологу/секретару на чување.

 5) комплетну документацију ( одређивање, праћење, евидентирање и извештавање о појачаном васпитном раду и друштвено-корисном, односно хуманитарном раду) достави педагогу/психологу/ секретару на чување.

 **2. Смањење оцене из владања**

 **Члан 36.**

 Оцена из владања смањује се ученику коме је изречена васпитно-дисциплинска мера, а може се смањити и због понашања за које је ученику изречена васпитна мера.

 За учињену лакшу повреду обавезе ученика, уз изрицање васпитне мере укор одељенског већа ученику се може смањити оцена из владања о чему одлучује одељенско веће имајући у виду тежину повреде обавезе, последице повреде, околности под којима је повреда учињена, степен одговорности ученика, раније понашање и понашање ученика после учињене повреде, узраст ученика и ценећи релевантне околности у сваком конкретном случају*.*

 За изречену васпитно-дисциплинску меру укора директора, укора Наставничког већа, премештаја ученика од петог до осмог разреда у другу основну школу, надлежни орган смањује оцену из владања ученику, имајући у виду тежину повреде обавезе, последице повреде, околности под којима је повреда учињена, степен одговорности ученика, раније понашање и понашање ученика после учињене повреде, узраст ученика и ценећи релевантне околности у сваком конкретном случају*.*
 Владање ученика у току полугодишта може се оценити само описно, тако да и смањена оцена из владања због изречене васпитне, односно васпитно-дисциплинске мере мора да буде описна.

 **Члан 37.**

 Неоправдано изостајање ученика са наставе до 25 часова у току школске године представља лакшу повреду обевезе, за коју се ученику изриче васпитна мера, а може се и смањити оцена из владања у зависности од релевантних околности које се цене у сваком конкретном случају.
 Неоправдано изостајање ученика са наставе више од 25 часова представља тежу повреду обевезе, за коју се ученику смањује оцена из владања и изриче васпитно-дисциплинска мера, уз поштовање принципа поступности у изрицању мера.
 Оцена из владања ученику се може смањити и због других тежих повреда обавеза и за повреде забране прописане Законом. При доношењу одлуке о оцени из владања цениће се сви параметри наведени у члану 36. став 2. Правилника.
 Владање ученика шестог, седмог и осмог разреда оцењује се описно у току полугодишта, а бројчано на крају првог и другог полугодишта и утиче на општи успех.
 Закључну оцену из владања утврђује одељенско веће на предлог одељенског старешине на крају првог и другог полугодишта на основу сагледавања личности и понашања ученика у целини, процењивањем његовог укупног понашања и извршавања обавеза прописаних законом и изречених васпитних или васпитно-дисциплинских мера и њихових ефеката. Оцена из владања поправља се на предлог одељенског старешине најкасније на крају полугодишта када ученик покаже позитивне промене у свом понашању, прихвата одговорност за своје поступке или је до позитивних промена у понашању дошло кроз појачан васпитни рад, друштвено-корисног односно хуманитарног рада са учеником после изречене васпитне, односно васпитно-дисциплинске мере.

 **3.** **Правна заштита ученика**

 **Члан 38.**

 Ученик и родитељ, односно други законски заступник на изречену васпитно-дисциплинску меру за учињену тежу повреду обавезе или повреду забране може уложити жалбу Школском одбору - у року од осам дана од дана достављања решења којим се утврђује одговорност ученика и изриче мера.
 Школски одбор одлучује по жалби из става 1. овог члана у року од 15 дана од дана достављања жалбе од стране ученика или родитеља.

 Жалба одлаже извршење решења директора.

 **IV ЕВИДЕНЦИЈА О ИЗРЕЧЕНИМ ВАСПИТНИМ И**

 **ВАСПИТНО-ДИСЦИПЛИНСКИМ МЕРАМА**

 **Члан 39** .

 О изреченим васпитним и васпитно-дисциплинским мерама евиденцију води одељенски старешина, уз поштовање начела прописаних законом којим се уређује заштита података о личности.

 Одељењски старешина у дневник рада и ђачку књижицу уписује изречене васпитно-дисциплинске мере.

 **Члан 40.**

 Одељењски старешина подноси захтев за појачаним васпитним радом и води евиденцију о појачаном васпитном раду .

Одељењски старешина, уз подршку члана одељењског већа или стручног сарадника, води евиденцију о друштвено-корисном, односно хуманитарном раду.

 **V МАТЕРИЈАЛНА ОДГОВОРНОСТ УЧЕНИКА**

 **1. Опште одредбе**

 **Члан 41.**

Родитељ односно други законски заступник ученика одговара за материјалну штету коју ученик нанесе Школи намерно или крајњом непажњом, у складу са законом.

 **2.** **Поступак утврђивања материјане одговорности**

 **Члан 42.**

Поступак за утврђивање материјалне одговорности за штету ( у даљем тексту:штета) покреће директор на основу поднетог захтева или на основу личног сазнања , утврђује постојање штете, околности под којима је настала.

Директор чини службену забелешку о насталој штети, дану, часу и другим околностима значајним за одлучивање.

Директор утврђује вредност штете на основу издатог рачуна којим се је утврђен износ неопходан за поправку штете.

 Ако штету проузрокује више ученика, сваки ученик је посебно одговоран за део штете, ако се докаже да је штету проузроковао намерно или из крајње непажње.

Ако штету проузрокује више ученика и није могуће утврдити степен одговорности сваког од ученика, за насталу штету су подједнако одговорни и штету накнађују у једнаким деловима, ако су штету учинили намерно или из крајње непажње.

За штету одговара и ученик који је помагао или подстрекивао.

 **Члан 43.**

Директор доноси решење о накнади штете, одговорности за штету и обавези ученика,односно његовог родитеља односно другог законског заступника, да штету накнади у одређеном року.

Директор може донети решење о ослобађању ученика, односно његовог родитеља, односно другог законског заступника одговорности за штету, због тешке материјалне ситуације породице.

На решење директора о одговорности за штету, ученик или његов родитељ може изјавити жалбу Школском одбору, у року од 3 дана од дана достављања решења.

Школски одбор решава по жалби из става 3.овог члана у року од 15 дана од дана достављања жалбе.

Жалба одлаже извршење решења директора.

 **Члан 44.**

Ако родитељ односно други законски заступник и директор не постигну споразум о накнади штете, Школа покреће судски поступак за накнаду штете.

 **VII ЗАВРШНЕ ОДРЕДБЕ**

 **Члан 45.**

За све што није регулисано Правилником о васпитној, васпитно-дисциплинској и материјалној одговорности ученика Основне школе " Бата Булић" Петровац на Млави примењују се одредбе Закона о општем управом поступку, Закона, Статута Школе.

 **Члан 46.**

 Правилником о васпитној, васпитно-дисциплинској и материјалној одговорности ученика Основне школе " Бата Булић" Петровац на Млави ступа на снагу осмог дана од дана објављивања на огласној табли Школе.

 **Члан 47**.

 Ступањем на снагу Правилником о васпитној, васпитно-дисциплинској одговорности ученика Основне школе " Бата Булић" Петровац на Млави престаје да важи Правилник о васпитно-дисциплинској одговорности ученика Основне школе " Бата Булић" Петровац на Млави евидентиран деловодним бројем 1701 oд 28.06.2019. године.

 Председник Школског одбора школе

  \_\_\_\_\_\_\_\_\_\_\_\_\_\_\_\_\_\_\_\_\_\_\_

 Зоран Ђорђевић

 Правилник о васпитној, васпитно-дисциплинској одговорности ученика Основне школе " Бата Булић" Петровац на Млави је евидентиран деловодним бројем 1569 од 04.07.2022.године и објављен на огласној табли Школе дана 04.07.2022. године, а ступа на снагу дана 12.07.2022.године.

 Секретар школе

 \_\_\_\_\_\_\_\_\_\_\_\_\_\_\_\_\_\_\_

 Ивана Стојановић